《赦归冬日宴刘氏园庄十四韵》
明代·李梦阳

脱难旋疆里，行歌入宋中。阴阳双转毂，天地一飞蓬。

忆昨遭拘双，悲伤途路穷。邹生犹雨雹，列子竟乘风。

归作墟中叟，来从河上公。壶觞聊假日，村坞坐书空。

卜筑刘园丽，芳菲汉苑通。冬亭饶雾露，阳井下霜虹。

候煖冰桃熟，林空晚杮红。玉芝穿曲槛，青筱蔽虚栊。

乐极悲心发，时违感慨雄。古人随蔓草，吾道付冥鸿。

去鲁情难忍，游梁迹岂同。重思窃符子，揽泪宋门东。

作者简介：李梦阳（1472-1530)，字献吉，号空同，汉族，庆阳府安化县(今甘肃省庆城县)人，迁居开封，工书法，得颜真卿笔法，精于古文词，提倡“文必秦汉，诗必盛唐”，强调复古，《自书诗》师法颜真卿，结体方整严谨，不拘泥规矩法度，学卷气浓厚。明代中期文学家，复古派前七子的领袖人物。